open-index/open-wikipedia-markdown huggingface dataset:
אקטואר

**אקטואר** הוא אדם העוסק ב**[[אקטואריה]]**, מדע המשתמש בטכניקות מתמטיות, סטטיסטיות וכלכליות לפתרון בעיות כלכליות שבהן משולבים מצבים של אי ודאות.

## אטימולוגיה
המילה "אקטואר" היא התרגום לעברית של המילה האנגלית Actuary. מילה זו עצמה נגזרת, כנראה, מהמילה הלטינית Actuarius שציינה את תפקידו של פקיד בכיר בסנאט הרומי (אך מהות תפקידו המדויק אינה ברורה). במשמעותה העכשווית הופיעה המילה לראשונה בכתובים בשנת 1762 כאשר חברת הביטוח האנגלית Equitable מינתה "אקטואר" (Actuary) לשמש כמנהל הטכני והאדמיניסטרטיבי שלה.

## היסטוריה
המונח הפך לנפוץ, במשמעותו המקובלת היום, בבריטניה, בתחילת המאה ה-19 עם ייסוד המכון הבריטי לאקטואריה (Institute of Actuaries) ב-1848.

לקראת סוף המאה ה-19 ותחילת המאה ה-20 ייסדו מרבית מדינות אירופה, וכן ארצות הברית וקנדה, ארגונים אקטואריים במטרה לקדם את ענייני המקצוע, לקבוע כללי התנהגות, אתיקה מקצועית ותקנים.

ב-1895 נוסדה בבריסל אגודת האקטוארים הבינלאומית (IAA) המאגדת את האגודות הלאומיות ומשמשת מכשיר לארגון מפגשים וכנסים מקצועיים בינלאומיים.

## סוגי אקטוארים
המקצוע מכיר כיום בשלושה סוגים של אקטוארים, בהתאם להתמחותם העיקרית:
* אקטואר של ביטוח חיים, פנסיה ובריאות, המתמחה בעיקר בבעיות הקשורות לתמותה, נכות וסיכוני חיים אחרים.
* אקטואר של ביטוח כללי, המתמחה בעיקר בבעיות הקשורות לביטוחי רכוש, חבויות וניהול סיכונים פיזיים.
* אקטואר פיננסי, המתמחה בעיקר בבעיות הכרוכות בתנאי השקעה עתידיים בעידן של אי-ודאות.

אקטוארים המועסקים בחברות ביטוח אחראים, בין השאר, לחישוב תעריפי הביטוח ולקביעת עתודות הביטוח. בקרנות הפנסיה עוסקים אקטוארים בתכנון תנאי הפנסיה, קביעת עלותה ובהכנת המאזנים האקטואריים. בבנקים ובחברות פיננסיות אחרות מועסקים אקטוארים בניתוח וחיזוי מצבים כלכליים. אקטוארים עצמאיים עוסקים בייעוץ בלתי תלוי לחברות וליחידים ומסייעים להם להתמודד עם בעיות הקשורות בבחירת תוכניות פנסיה, ביטוח והשקעה.

## אקטואריה בישראל
ב-1952 נרשמה אגודת האקטוארים בישראל. שעם חבריה נמנים לאורך השנים בכירי האקטוארים בחברות הביטוח, בגופי הפנסיה ובגופים פיננסיים נוספים. האגודה מעניקה לחבריה, שעמדו בכל תנאי הקבלה (לימודים אקדמיים, לימודי השלמה באקטואריה ובחינות) את התואר "חבר מלא" (.F.IL.A.A) המוכר על ידי ארגון האקטואריה הבין לאומי ה-IAA. תקנון האגודה כולל שלוש קטגוריות של העוסקים בתחום: "אקטואר מלא", "אקטואר מתמחה" ו"עמית לומד".

בתחילת 2019 פרסמו לראשונה שר האוצר והממונה על רשות שוק ההון, ביטוח וחיסכון תקנות המסדירות את תנאי הכשירות של מי שמבקשים להתמנות כאקטוארים ממונים בחברות ביטוח ובבתי השקעות, על פי תחומי הביטוח השונים או בתחום פנסיה. בין היתר נקבעו בתקנות דרישות סף לניסיון מעשי צבור וכן חברות בדרגה הגבוהה ביותר (“Fellow”) באיגוד אקטוארים החבר בארגון האקטוארים הבינלאומי - IAA.

בישראל, מקצוע האקטואריה נלמד באוניברסיטת חיפה, באוניברסיטת בן-גוריון בנגב, ב, ובאוניברסיטת תל אביב.

## קישורים חיצוניים

* אגודת האקטוארים בישראל
* לשכת מעריכי השווי והאקטוארים הפיננסיים בישראל
* 

## הערות שוליים

*
קטגוריה:מקצועות הכלכלה
קטגוריה:ביטוח
קטגוריה:כלכלה
קטגוריה:ביטוח פנסיוני
יעקב בנאי

[250px|ממוזער|שמאל|בנאי ב[שנות ה-40 של המאה ה-20|שנות ה-40]]
**יעקב בנאי** (1919 – 28 בדצמבר 1993) היה שחקן קולנוע ותיאטרון ישראלי, יליד ירושלים, והשני משמונת האחים במשפחת בנאי.

## ביוגרפיה
בנאי נולד למאיר אליהו ומלכה לבית שבתאי וגדל בשכונת מחנה יהודה בירושלים, בסביבות השוק.
החל להופיע במסגרת בית הספר הדרמטי של האוניברסיטה העברית. היה ראשון האחים שהלך ללמוד משחק.
בשנת 1942 הצטרף לתיאטרון "המטאטא".
במלחמת העצמאות היה חבר בצוות בידור עם שמואל עצמון בזמן המצור על העיר.
בשנת 1950 נשא את מרים לאישה, והופיע בהצגות בתיאטרון, בעיקר ב"זירה" ואצל גיורא גודיק.
בסביבות שנת 1957 עבר עם משפחתו לגבעתיים, שבה התגורר עד לפטירתו.

בתחילת שנות ה-60 הופיע יחד עם אלברט כהן, זוהר אוריין וליה דוליצקיה במסגרת "להקת זרקור". הלהקה העלתה מופעי בידור שכללו גם קטעי זימרה, המפורסם שבהם "סבא ליאון".

כמו כן שיחק בסרטים רבים, בהם: "אקסודוס" (1960), "סאלח שבתי" ו"שמונה בעקבות אחד" (1964), "אסירי החופש" (1968), "מרגו שלי" (1969), "להט במים" (1969), "השוטר אזולאי" (1971), "חסמבה ונערי ההפקר" (1971), "מתנה משמיים" (1973), "חגיגה בסנוקר" (1975), "רק היום" (1976), "אדון לאון" (1982), "מכת שמש" (1984), "הדודה מארגנטינה" (1984) "מקום ליד הים" (1988), "אבא גנוב 2" (1989) ו"שלג באוגוסט" (1993) .

היה בין הקריינים והמגישים של תוכניות הילדים בתוכנית לאם ולילד, ובין השאר  הגיש את סדרת "סיפורי ניסן ורחמים משיכון ב'" מאת רעיה בלטמן. 

ב-1974 התארח בסדרת הטלוויזיה "דני וגיל במסע בלתי רגיל" ששודרה בטלוויזיה החינוכית, גילם את עבד, משרת. 

ב-1991 השתתף בסרט "לא בלי בתי" עם סאלי פילד ובו גילם תפקיד קצר של איש דת שיעי. 

ב-1989 הוציא עם בנו אהוד אלבום בשם "תחת שיח היסמין", ובו סיפר אגדות עם פרסיות על רקע נגינתו ושירתו של הבן.
בשנת 1983 התאלמן מאשתו מרים, אימם של בניו, אלי ואהוד.
לאחר מכן ניהל במשך ארבע שנים מערכת יחסים עם אישה הצעירה ממנו בכארבעים שנה, ושמר עימה על קשר עד ליום מותו. 

יעקב בנאי נפטר מהתקף לב בביתו שבגבעתיים, והותיר אחריו שני בנים, ביניהם הזמר-יוצר אהוד בנאי.

## אילן יוחסין

## קישורים חיצוניים

קטגוריה:שחקני קולנוע וטלוויזיה ישראלים
יעקב
קטגוריה:אנשי היישוב ילידי הארץ
קטגוריה:אישים הקבורים בבית הקברות ירקון
קטגוריה:ישראלים שנולדו ב-1919
קטגוריה:ישראלים שנפטרו ב-1993
האלכימאי (פאולו קואלו)

**האלכימאי** הוא ספר רב־מכר מאת הסופר הברזילאי פאולו קואלו, שיצא בשנת 1988.

## עלילה
הספר מגולל את סיפורו של הנער סנטיאגו, רועה צאן שחולם על אוצר הטמון על יד הפירמידות במצרים. הוא מחליט לעזוב את העדר, שדות המרעה והעולם שהכיר עד כה וללכת בעקבות חלומו. בדרכו הוא פוגש באנשים מגוונים ונקלע למצבים שונים ומשונים שעוזרים לו לבסוף להגיע אל ייעודו. מכל אדם ומכל מצב שהוא נקלע לתוכו, הוא לומד סודות נסתרים לגבי העולם הסובב אותו ודרך התנהלותו, ובסוף המסע מגלה שהאוצר היה כל אותו הזמן בנקודת המוצא שממנה התחיל מסעו.

הסיפור הוא משל המבקש לטעון כי כל הכלים לחיפוש ייעודו של האדם בעולם נמצאים בתוכו, ועליו רק להסתכל פנימה ולגלות אותם.

יש הטוענים שהסיפור מנסה לומר שאע"פ שאדם חווה בחייו "שגרה" הוא צריך לא לשקוע בה אלא להמשיך בחייו. 

רבים משווים את האלכימאי לספר הנסיך הקטן, בעיקר מאחר ששניהם מאופיינים בסגנון כתיבה פשוט, קוצר יריעה, דמויות צד שטוחות למדי וניסיון להעביר מסרים על החיים והעולם.

## המקורות היהודיים
דמותו של מלכיצדק המקבל מעשר חקלאי מן הגיבור, מהווה אזכור למלכיצדק מלך שלם, דמות תנ"כית, אשר על פי הסיפור קיבל מעשר מאברם (כך במקור, כפי שאברהם נקרא אז בטרם נשתנה שמו).

ייתכן שמבנה הסיפור נלקח מסיפור מפורסם - סיפור של רבי שמחה בונם מפשיסחה, בשם "האוצר מתחת לגשר". בשניהם מסופר על איש שחולם חלום על אוצר הטמון במקום מסוים, ויוצא למסע על מנת למצוא את אוצרו. בשניהם האוצר לא נמצא, ומתברר לבסוף על ידי אדם אחר שהאוצר היה כל הזמן בנקודת המוצא, בביתו של האיש. שני הסיפורים מעבירים מסר דומה - ייעודו של אדם בעולם לא נמצא במקום רחוק וחיצוני לו, אלא בתוכו פנימה.

אזכור נוסף למקרא ניתן להבחין כאשר באחד מטיוליו במדבר המקיף את נווה המדבר בו שהה סנטיאגו, הוא מבחין בשני עיטים תוקפים זה את זה בזמן מעופם בשמיים, הוא חווה חיזיון ובו הוא רואה את נווה המדבר מותקף על ידי אחד השבטים המשתתפים במלחמה. הוא מספר זאת למוביל הגמלים, שמייעץ לו לעדכן בחזון את מועצת השבט של נווה המדבר. הוא עושה זאת, וכשאלו מסיימים להתדיין בדבר, מספר לו זקן המועצה שישב במרכזם של זקני השבט, סיפור עתיק שקרה גם הוא במצרים, על עבד שנמצא בתוך בור ונמכר בתור עבד למצרים, וגם הוא היה רואה חזיונות וחלומות ומפרש אותם, ולימים נהיה יועץ למלך בזכות יכולותיו. סיפור זה הוא אזכור לסיפורו של יוסף.

בנוסף מתואר בספר כי "אורים ותומים" הן שתי אבנים, שחורה ולבנה, המסמלות 'כן' ו'לא' בהתאמה, ומשמשות לקבלת החלטות וקריאת סימנים (Omens).

## תפוצת הספר
הספר נכתב בשנת 1988. מהמהדורה הראשונה נמכרו רק 900 עותקים והמוציא לאור החליט אז שלא להדפיס אותו יותר. קואלו מצא אז מוציא לאור גדול יותר שהתעניין ביצירה, ורק אז התפרסם הספר.

הספר זכה לעיבודים תיאטרליים מגוונים: מחזות זמר, אופרות, תיאטרוני בובות ואף הצגת תיאטרון בברודוויי.

האלכימאי שבר את כל שיאי המכירות של סופרים ברזילאים ושל ספרות שמקורה בשפה הפורטוגזית, ונכנס לספר השיאים של גינס. ב־1993 פרסמה ההוצאה האמריקאית HarperCollins מהדורה ראשונה של הספר באנגלית שכללה 50,000 עותקים, כמות שכבר שברה שיא של מכירת ספר ברזילאי בארצות הברית. עד היום (ינואר 2012) נמכרו ברחבי העולם 65 מיליון עותקים מהספר. אולפנים רבים בהוליווד חפצו בזכויות על הסרט, שעדיין לא ראה אור, וב־1993 רכשה חברת האחים וורנר את הזכויות עליו.

## קישורים חיצוניים

* האתר של פאולו קואלו 
* 

קטגוריה:ערכים שבהם תבנית בריטניקה אינה מתאימה
קטגוריה:ספרי הרפתקאות ומסעות
קטגוריה:ספרות ברזילאית
קטגוריה:ספרי פאולו קואלו
קטגוריה:ספרי 1988
קטגוריה:ספרי הוצאת כתר
קטגוריה:ספרי הוצאת משכל
דני שגב

**דני שגב** (נולד ב־1955) הוא שחקן קולנוע, טלוויזיה ותיאטרון ומדבב ישראלי.

## ביוגרפיה
שגב נולד בשם **דני סימון**.

שיחק בסרטי קולנוע רבים כגון: "מלך ליום אחד" (1980), "מניו יורק באהבה" (1985) "אוונטי פופולו" (1986), "אבא גנוב 2" (1989), "אחד באפריל" (1989), "נשיקה במצ"ח" (1990), "המחצבה" (1990), "ילדי קניון הזהב" (1995), "ימים של אהבה" (2005), "הבועה" (2006).

בשנות ה-80 שיחק בסדרת סרטים של אגדות האחים גרים בשם  שהופקו בישראל לקהל הבינלאומי על ידי חברת קנון גרופ של מנחם גולן, כולל: "עוץ לי גוץ לי" (1985), "שלג לבן" (1987), "בגדי המלך החדשים" (1987), "היפהפייה הנרדמת" (1987), "כיפה אדומה" (1989), "ניצחון הרוח" (1989).

שיחק בתוכניות רבות : "גאומטריה" (1984) ששודרה בטלוויזיה החינוכית, "מאש"ה" (1987) ששודרה בערוץ הראשון, "משמרת לילה - לתפארת מדינת ישראל" (1993) ששודרה גם בערוץ הראשון, גילם שד ופרופסור בתוכנית "מסיבת גן" ששודרה בערוץ הראשון (1990-1994), "כן לציפור" (1999) סדרה לילדים שם שיחק בתפקיד ראשי ששודרה בערוץ 2, "אהבה בשלכת" (2003-2004) תפקיד ראשי לצד יהודה ברקן וליא קניג ושודרה בערוץ הראשון, בסדרת הנוער "האי" ששודרה בערוץ הילדים למנויי HOT, שיחק בפרק הבכורה של הסדרה ב-2007 וגילם בחור שעובד בסוכנות החלל.

בין השנים 1991 ו-1992 דיבב שגב את קולו של זומזום בתוכנית הטלוויזיה הלימודית "בסוד העניינים" בערוץ 23.

בשנת 1992 גילם שגב אבא בקלטת הילדים "בובה מתי" בבימויו של שמי זרחין, המבוסס על שירים של מתי כספי.

בשנת 1999 כתב וביים שגב את המחזמר "דוקטור דוליטל" על פי ספרו של יו לופטינג, עלה בתיאטרון צוותא בתל אביב, ושיחקו בו גדי יגיל, קרן שמש, וזהר סדן. באותה שנה כתב וביים את קלטת הילדים "חלומות פז - סיפורים לפני השינה עם קרן שמש".

בשנת 2015 השתתף ב"סרט עם קתרין דנב".

שגב כתב סדרת ספרים מצליחה בעלת שלושה ספרים בשם "אביגדור", "אביגדור וכוכב הפלא" ו"אביגדור והטיול המשגע" (הוצאת מעריב), וכן את הספר "חיליק החילזון הביישן" (הוצאת כתר).

בנוסף, הופיע שגב בהצגות רבות, בהן: "אופרת הקבצנים" (תיאטרון באר-שבע, 1981), "תעלולי סקפן" (הקאמרי, 1983), ""בעל בריבוע" (תיאטרון יובל, 1983) ו-"בצחוק ודמע יהודה נפלה, בצחוק ודמע יהודה תקום" (תיאטרון יובל, 1985)

החל משנות ה-2000 שגב עובד כמורה לתיאטרון בבית הספר ״בית אקשטיין, דרך למרחב״ בפרדס חנה.

שגב נשוי לאיריס זינגר.

## דיבוב

## קישורים חיצוניים

## הערות שוליים

קטגוריה:שחקני קולנוע וטלוויזיה ישראלים
קטגוריה:מדבבים ישראלים
קטגוריה:שחקני תיאטרון ישראלים
קטגוריה:מורים למשחק בישראל
קטגוריה:משתתפי פסטיבל הזמר המזרחי
קטגוריה:ישראלים שנולדו ב-1955
זומביט

**זומביט** הייתה תוכנית טלוויזיה ישראלית בנושאי מחשבים ששודרה בשנים 1993–2006 בטלוויזיה החינוכית. התוכנית עסקה בעולם המחשבים והתקשורת והביאה את החידושים האחרונים בתחום הגאדג'טים והטכנולוגיה. התוכנית כללה פינות בנושאים שונים ובהן פינת תמיכה, פינת חידושים טכנולוגיים, פינת משחקי מחשב, פינת תחקירים ופינת הגאדג'טים. וכן, תקופה מסוימת שימשה כתוכנית שבה מתחרים אנשים מהבית על משחק שמופעל באמצעות שימוש בלחצני הטלפון (כמו "דובל'ה" ו"הוגו"), ושודרה בימי חופשות החגים וכן גם בחופשת הקיץ. בנוסף בעונה הראשונה הייתה גם פינה שבה מישהו מוכר התחרה במשחק של זומביט שהיה בסגנון פקמן, כאשר דמות הפקמן הוצגה כסמליל של החינוכית. התוכנית נוצרה על ידי לאה לייבה ורוני צייג.

לתוכנית הטלוויזיה הוקם גם אתר אינטרנט, בכתובת "zombit.co.il" (כיום לא פעיל יותר - הקישור מפנה לעותק מארכיון האינטרנט) ובאתר ניתן היה לקרוא מאמרים הקשורים לתוכנית, לרבות עדכונים על שכלולים טכנולוגיים הרלוונטיים לאותה התקופה וגאדג'טים שהופיעו בתוכנית.

## מגישי התוכנית
*גל נדיבי – מנחה התוכנית (1998–2006). הגיש את חדשות המחשבים – תקציר האירועים החשובים שהתרחשו בעולם המחשבים בשבוע החולף.
*עידן מילר - מנחה התוכנית (1997–1998)
*חנוך הרמן - מנחה זומביט לעסקים (1996-1994)
*רון לוינטל - מנחה התוכנית לסירוגין (1993–1997)
*איל קיציס - מנחה התוכנית לסירוגין (1993–1997)
*אפרת (אפתי) הכהן - מנחה לסירוגין (1993)
*פיני בן-סירה - מנחה לסירוגין (1993)
*ניר פרידמן - מנחה לסירוגין (1993)
*סיוון רהב מאיר - מנחת זומביט לנוער ומגישת מבזקביט.
*דרור גלוברמן – מגיש פינת התחקירים
*נמרוד אלדאה – מגיש פינת "העתיד כבר כאן"
*אביב הוד – מכונה "הדוקטור", מגיש פינת התמיכה
*קובי סיט - מגיש פינת המשחקים
*דוד זילברשטיין – מגיש פינת המשחקים
*דורון ניר - מגיש פינת המשחקים
*רותי פארן (כיום נקראת רותי אלאל) - מגישת פינת ה"אומנוביט", מנחה בזומביט משפחה, הגישה פינה בתוכנית בשנת 1997 ומנחה בזומביט נוער.
*שרון טייכר – מגיש פינת הגאדג'טים ומנחה התוכנית לסירוגין (1993–1997)
*שמוליק נוביק - מנחה זומביט משפחה. 
*לבי שפרלינג - מנחה זומביט משפחה.
*משה פרסטר - הגיש את פינת המשחקים בשנים 1997 ו-2006.
*גיא ברנע - אורח קבוע, מגיש פינת משחקים וחידושים.

## קישורים חיצוניים
* 
* "זומביט" באתר כאן חינוכית
* 

קטגוריה:תוכניות טלוויזיה ישראליות
קטגוריה:תוכניות טלוויזיה ישראליות שעלו לשידור בשנת 1993 
קטגוריה:הטלוויזיה החינוכית הישראלית: תוכניות וסדרות
קטגוריה:כאן חינוכית: תוכניות וסדרות
בריאן גרנט

**בריאן וייד גרנט** (באנגלית: **Brian Wade Grant**; נולד ב-5 במרץ 1972 בקולומבוס, אוהיו) הוא כדורסלן עבר אמריקאי ששיחק במשך 12 עונות בליגת ה-NBA בעמדות הפאוור פורוורד והסנטר. גרנט היה מוכר בשל משחק ההגנה הקשוח שלו ויכולות הריבאונד הגבוהות. ממוצעיו של גרנט לאורך הקריירה עומדים על 10.5 נקודות, 7.4 ריבאונדים ו-1.2 אסיסטים למשחק.

## קריירת משחק
גרנט נבחר בבחירה השמינית בדראפט ה-NBA 1994 על ידי קבוצת סקרמנטו קינגס, והציג יכולת מרשימה כבר בעונת הרוקי כשרשם ממוצעים של 13.2 נקודות ו-7.5 ריבאונדים למשחק. בסיום חוזהו עם הקינגס, לאחר שלוש עונות בקבוצה, חתם כשחקן חופשי בפורטלנד טרייל בלייזרס על חוזה ל-7 עונות עבור כ-56 מיליון דולר. בעונת  עזר גרנט לקבוצתו להעפיל לגמר המערב בפלייאוף, בו הובסו הטרייל בלייזרס לאלופה שבדרך, סן אנטוניו ספרס, בתוצאה 4-0.
גרנט שימש כפאוור פורוורד הפותח של פורטלנד בכל 13 משחקי פלייאוף 1999, והעמיד לאורכם ממוצעים של 13.2 נקודות ו-9.2 ריבאונדים למשחק. בעונת  צירפה פורטלנד את הסמול פורוורד סקוטי פיפן, מהלך אשר העביר את ראשיד וולאס לעמדת הפאוור פורוורד ודחק את גרנט אל מחוץ לחמישייה הפותחת. בעונה זו חזרו הטרייל בלייזרס למעמד גמר המערב, אך הפסידו בו ללוס אנג'לס לייקרס בתוצאה 4-3.

ב-30 באוגוסט 2000 נשלח למיאמי היט כחלק מטרייד משולש ששלח את שון קמפ לפורטלנד ואת כריס גטלינג, קלרנס ות'רספון וגארי גרנט לקליבלנד קאבלירס. במסגרת העסקה יצא גרנט מחוזהו בפורטלנד וחתם על חוזה חדש ל-7 עונות עבור כ-86 מיליון דולר. גרנט חזר לשמש במיאמי כשחקן חמישייה קבוע, ובמשך ארבע עונותיו בקבוצה רשם 11.0 נקודות ו-8.5 ריבאונדים בממוצע למשחק.

בקיץ 2004 נשלח בטרייד ללוס אנג'לס לייקרס, יחד עם קארון באטלר, למאר אודום ובחירת דראפט עתידית, בתמורה לכוכב העל שאקיל אוניל. בסיום עונתו היחידה בלייקרס, בה שימש כשחקן ספסל זניח, שוחרר גרנט מהקבוצה וחתם בשורות פיניקס סאנס. בעונת  שותף ב-21 משחקים בלבד, ובסיומה נשלח לבוסטון סלטיקס אשר שחררה אותו בטרם שיחק במדיה. 

ב-27 באוקטובר 2006 הודיע גרנט על פרישה מה-NBA, בגיל 34.

## חיים אישיים
כינויו של גרנט, "הגנרל", הוענק לו מכיוון שגדל באותו הכפר - ג'ורג'טאון, אוהיו - בו גדל הגנרל יוליסס ס. גרנט.

בנובמבר 2005, בעודו שחקן הפיניקס סאנס, אובחן גרנט כסובל מתסמינים ראשונים למחלת פרקינסון, וב-2009 פרסם הודעה על מחלתו.

## קישורים חיצוניים

* פרופיל של השחקן, באתר nba.com
* סטטיסטיקות הקריירה של גרנט, באתר basketball-reference.com

## הערות שוליים

קטגוריה:אמריקאים ילידי אוהיו
קטגוריה:קולומבוס (אוהיו): אישים
קטגוריה:כדורסלני סקרמנטו קינגס
קטגוריה:כדורסלני מיאמי היט
קטגוריה:כדורסלני פורטלנד טרייל בלייזרס
קטגוריה:כדורסלני לוס אנג'לס לייקרס
קטגוריה:כדורסלני בוסטון סלטיקס
קטגוריה:כדורסלני אוניברסיטת זייבייר
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בחירות דראפט של סקרמנטו קינגס
קטגוריה:אוהיו: כדורסלנים
קטגוריה:אמריקאים שנולדו ב-1972
11א'

**11א**' הוא אלבום מוזיקה פרי שיתוף פעולה של ברי סחרוף ורע מוכיח.

האלבום מכיל 11 קטעים ששילבו בין האלקטרוניקה של מוכיח לרוק של סחרוף.
שבוע לפני צאת האלבום לחנויות, הוא הוצע להורדה בתשלום באינטרנט ונרכש בכ-800 עותקים בתוך שבוע. השיר "רחוק ממך" מכיל קטע מהשיר "השתדלות" שחיברה דליה רביקוביץ שאותו מקריאה יהודית רביץ.

## שם האלבום
* רוב האלבום הוקלט ברחוב המכבי 11 א'.
* באלבום יש 11 שירים
* האלבום יצא 11 שנה לאחר האלבום "סימנים של חולשה", בו היה שיתוף הפעולה הראשון בין סחרוף למוכיח
* כשנתיים לפני הוצאת האלבום דורג האלבום "סימנים של חולשה" במקום ה-11 בדירוג "100 האלבומים הגדולים" של ynet

## קונספט האלבום והקשר לסימנים של חולשה
אלבום זה הוא המשך ישיר של האלבום סימנים של חולשה וזה בא לידי ביטוי באופיו של האלבום, ובאי ההפצה שלו לכלי התקשורת:

11א' הוא למעשה אלבום האולפן הראשון בו ברי סחרוף ורע מוכיח משתפים פעולה באופן מלא מאז סימנים של חולשה.

האלבום נפתח בשיר "אל נעלמים" שבו מתואר מצב של אי סיפוק "די לא יכול יותר איתי, לוקח את מקל הנדודים, שוכח את כל מה שמוכר".

ורצון לחזור למקורות "שומע קול רחוק, תקן אותי תקן עכשיו". כלומר, השיר הראשון מתאר דחף ותשוקה לחזור אל המקורות.

בשיר השני "רוח חדשה" מתואר המצב העכשווי ובמקביל מה יהיה אופיו של האלבום "הגולה תל אביב יושבת על נהר כבר..." "לב האבן הופך לב בשר."

האלבום נחתם בשיר "הדרך" שבעצם מסכם את המסע של האלבום, ומסביר שלכל מסע יש סוף.

בנוסף, באלבום קיימים אזכורים רבים מהאלבום סימנים של חולשה "תבואי אליי עכשיו שוב לחשת" (מדבר מהלב, אזכור ל"הזיות").

"שמע שמע" (רוח חדשה, אזכור לרעש לבן).

## שירי האלבום

## משתתפי ההפקה
*ברי סחרוף - שירה, לחנים, גיטרות, קלידים.
*רע מוכיח - לחנים, שירה, הפקה מוזיקלית, פסנתר, קלידים, תכנותים, סמפלר, תופים.
*תם מוכיח - בס.
*יהודית רביץ - שירה וקריאה בשיר "רחוק ממך".
*אבי ליבוביץ - טרומבון ב"מדבר מהלב".
*שלומציון קינן - קולות ב"קצב ועצב".

רביעיית מיתרים בשיר "לא שוכח":
*ניר יועד - צ'לו.
*הדר כהן - כינור ראשון.
*שי גליק - ויולה.
*יוג'ין פובולובסקי - כינור שני.

## קישורים חיצוניים

* האזנה לאלבום באתר של ברי סחרוף
* 

## הערות שוליים

קטגוריה:אלבומי ברי סחרוף
קטגוריה:אלבומי חברת נענע דיסק
קטגוריה:אלבומים בעברית
סמל האימפריה העות'מאנית

[ימין|ממוזער|200px|הסמל כפי שהוא חקוק מעל הכניסה ל[בית החולים העירוני (ירושלים)|בית החולים העירוני העות'מאני ברחוב יפו בירושלים]]
לכל סולטאן ששלט באימפריה העות'מאנית היה סמל משלו, שנקרא "טורה".

סמל מודרני, המושפע בצורתו מהסמלים של מדינות אירופה, נוצר רק בסוף המאה ה-19, ביוזמתו של הסולטאן עבדול חמיד השני. הסמל הפך רשמית לסמל האימפריה ב-17 באפריל 1882.

על הסמל מופיע ה"טורה" בתוך עיגול המייצג את השמש. תחתיו שני דגלים: האחד, דגל האנטוליה ושאר מדינות אסיה הכולל חצי סהר וכוכב על רקע אדום - סמלים אלה נשארו בסמל טורקיה עד היום, והשני, דגל הרומליה - דגל ירוק שעליו שלושה חצאי סהר.

בצדו הימני של הסמל חקוקים רובים ותותח (סמלי הכוח), ובצדו השמאלי - מאזני צדק (סמל המשפט) וקרן שפע.

## קישורים חיצוניים

## הערות שוליים

קטגוריה:האימפריה העות'מאנית
עות'מאנית, האימפריה ה-
סמל טורקיה

**[[סמל]] [[טורקיה]]** (טורקית: **Türkiye Arması**) הוא  חצי סהר וכוכב  אדומים המופיעים גם בדגל טורקיה, אך בצבע לבן. לסמל אין מעמד רשמי בטורקיה, אולם הוא מופיע על תעודות זהות ודרכונים רשמיים של המדינה. 
סמל המדינה מעוצב בצורה המזכירה את סמל האימפריה העות'מאנית. מעמדו של הסמל אינו מוסדר בחוק. 

## ראו גם
* סמל האימפריה העות'מאנית

## קישורים חיצוניים

טורקיה

קטגוריה:טורקיה: סמלים לאומיים
טורקיה
טורקיה
פייר גספאר שומט

**פייר גספאר שומט** (בצרפתית: **Pierre-Gaspard Chaumette**; 24 במאי 1763 – 13 באפריל 1794) היה בוטנאי ומהפכן צרפתי. 

שומט נולד בחבל בורגונדי שבצרפת. הוא סיים לימודי רפואה בפריז בשנת 1790. עד המהפכה הצרפתית עסק בעיקר במחקר בוטני, ובמהלכה לקח חלק פעיל כאחד המנהיגים במועצת המהפכה. 

שומט היה מהפכן חברתי נלהב; הוא הוביל לביטול הענישה גופנית בבתי הספר, וכן קידם חקיקה שהגבילה הימורים וספרות תועבה. בנוסף, שומט הוביל רפורמות בתחום הבריאות, הנראות כיום כבסיסיות, כדוגמת חקיקה שהבטיחה טיפול רפואי לכל; חקיקה נוספת שיזם, הבטיחה לעניים קבורה במימון המדינה. לצד ידידו ז'וזף פושה ארגן שומט את "חג התבונה" בקתדרלת נוטרדאם דה פריז, שקרא תיגר על הדת. 

שומט היה ממייסדי שלטון הטרור, וסופו שהואשם על ידי מקסימיליאן רובספייר בקשר והוצא להורג. 

## קישורים חיצוניים

* 

קטגוריה:פוליטיקאים צרפתים
קטגוריה:בוטנאים צרפתים
קטגוריה:אישים שהוצאו להורג בעריפת ראש
קטגוריה:צרפתים שנולדו ב-1763
קטגוריה:צרפתים שנפטרו ב-1794
דגל ויומינג

**[[דגל]] [[מדינות ארצות הברית|מדינת]] [[ויומינג]]** (באנגלית: "**Flag of Wyoming**") הוא דגל כחול שבמרכזו צללית לבנה של ביזון אמריקאי. סביב השדה הכחול מצויה מסגרת לבנה ואדומה.
במרכז צללית הביזון מצוי סמל מדינת ויומינג כמעין חתימת בקר.

הדגל הנוכחי נבחר בשנת 1917 לאחר תחרות שנערכה במדינה.

## קישורים חיצוניים

* 
* 

ויומינג
ויומינג
קטגוריה:ויומינג: סמלים
ויומינג
סמל פלורידה

**[[סמל]] [[מדינות ארצות הברית|מדינת]] [[פלורידה]]** או **החותם הגדול של מדינת פלורידה** (באנגלית: **Great Seal of the State of Florida**) משמש כסמלה הרשמי של מדינת פלורידה שבארצות הברית על גבי מסמכים רשמיים ודברי חקיקה. כמו כן, הסמל מוצג על בנייני הממשל המדינתי ורכבים של הממשל המדינתי. הסמל מופיע במרכזו של דגל המדינה.

על הסמל ניתן לראות אינדיאנית משבט הסמינול, המפזרת פרחים, ומאוחוריה דקל המסמל את המדינה לאורך חוף ים. ברקע ניתן לראות אוניית קיטור ושמש זורחת. סביב הסמל רשום "החותם הגדול של מדינת פלורידה" ו"באל נשים מבטחנו" ("In God we Trust").

## היסטוריה
הצורה המוקדמת ביותר של סמל פלורידה מקורה בשנת 1861, בה מתואר עץ דקל ועץ רחב עלים נוסף ולפניהם יושבת אישה שלרגליה ארגזים וחביות. מאחורי העצים והאישה מצויר קו החוף של מדינת פלורידה עם ספינות המפליגות סביב קו החוף.

בשנת 1868 נקבע בחוק על ידי בית המחוקקים של פלורידה מהם האלמנטים המצויים בסמל, אולם במהלך השנים השתנה מראה הסמל בשל ציורים שונים של האלמנטים - לעיתים מצויר אינדיאני בלבוש של אינדיאנים שהתגוררו במישורים הגדולים ולא לבוש סמינולי וכן עץ הדקל מוחלף לעיתים בעץ דקל קוקוס אשר אינו גדל בפלורידה. לעיתים אף מצוירים הרים ברקע, אף שאין הרים בפלורידה.

בשל השינויים שונה תיאורו של הסמל מעת לעת על מנת להביא לדיוקים יותר גדולים בציורו.

בשנת 1970 נקבע שסוג הדקל יהיה דקל סבל (Sabal Palm), שהוכרז בשנת 1953 רשמית כעץ המדינה.

בשנת 1985 אושר ציור רשמי של הסמל על ידי מושל המדינה בוב גרהאם ובית המחוקקים של המדינה.

קטגוריה:פלורידה: סמלים
פלורידה
סמל ויומינג

**[[סמל]] [[מדינות ארצות הברית|מדינת]] [[ויומינג]]** או ** החותם הגדול של מדינת ויומינג** (באנגלית: **The Great Seal of the State of Wyoming **) אומץ על ידי בית המחוקקים השני של המדינה בשנת 1893 ושונה על ידי בית המחוקקים השישי של המדינה ב-1921.

שני התאריכים המופיעים על החותם - 1869, 1890 מציינים את מועדי הקמת הממשלה הטריטוריאלית ואת מועד כניסתה של המדינה לאיחוד (בהתאמה).

הדמות במרכז הסמל מחזיקה מטה שבקצהו דגל שעליו המילים "זכויות שוות" המציין את העובדה שבויומינג (בניגוד למדינות אחרות בארצות הברית) היה שוויון זכויות לנשים מאז ומעולם.

שני הגברים, העומדים משני צידי הדמות המרכזית מסמלים את הבוקרים ואת הכורים, שתי התעשיות העיקריות של המדינה.

המספר 44 המופיע על הכוכב בעל חמישה הקצוות מסמל את העובדה שהמדינה היא המדינה ה-44 להצטרפות לאיחוד.

בראש העמודים מצויים מנורות המסמלים את אורה של החכמה, ועל הקלף הסובב את שני העמודים רשומות המילים: שמן, מכרות, בקר ודגן - הענפים עליהם מתבססת כלכלת המדינה.

## קישורים חיצוניים

קטגוריה:ויומינג: סמלים
ויומינג
קטגוריה:ציפורי שיר בתרבות
כיכר לונדון

**כיכר לונדון** (או **גן לונדון**) היא כיכר במרכז תל אביב-יפו, בקצה המערבי של רחוב בוגרשוב, בין רציף הרברט סמואל ("הטיילת") ורחוב הירקון.

## היסטוריה
הכיכר נקראת על שם לונדון, בירת אנגליה והממלכה המאוחדת של בריטניה וצפון אירלנד ונחנכה ב-24 במאי 1942.
הכיכר נקראה בשם זה כמחווה ואות כבוד לעמידת העם הבריטי ותושבי לונדון בהפצצות הכבדות מצד גרמניה במהלך מלחמת העולם השנייה (הבליץ).

באפריל 2000 החל פרויקט פיתוח הגן ככיכר עירונית, שמתחתיה חניון תת-קרקעי בו 500 מקומות חנייה, בנוסף נבנתה תחנת דלק בכניסה לחניון ובית קפה במפלס העליון. הפרויקט הושלם ביולי 2003.

## עיצוב
שטח הכיכר הוא כ-10 דונם, התכנון מחדש שלו נעשה על ידי אדריכל הנוף ברוס לוין.

רחבת הכיכר בנויה במפלסים (עקב הפרשי הגובה הקלים בין רציף הרברט סמואל שלאורך הטיילת ורחוב הירקון הגבוה ממנו במטרים אחדים), ובמרכזה אנדרטה בדמות ספינת מעפילים לזכר מאבק ההעפלה בשלטון הבריטי. על-גבי אנדרטת ההעפלה מוטבעים הסברים ורשמים לצד תמונות אודות ההיסטוריה של ההעפלה, תלאות הדרך של המעפילים וספינותיהם. בנוסף, מוצבים שישה לוחות בכיכר עליהם מוטבעים שמות כל ספינות המעפילים.

במבנה בעל המרפסת המעוגלת התוחם את הכיכר מדרום שכן קפה פילץ (נכון ל-2012 סניף מקדונלד'ס).

## גלריה

תמונה:London Square BW.jpg|כיכר לונדון עם הקמתה, 1941
תמונה:Buffs, Company 16 באפס, פלוגה 16-ZKlugerPhotos-00132it-0907170685126bce.jpg|כיכר לונדון בשנת 1942
תמונה:אוסף צילומים של הצלם זולטן קלוגר טווח מספרי התשלילים 17387 - 18742-ZKlugerPhotos-00132it.jpeg|כיכר לונדון בשנת 1942
קובץ:Londino024.jpg|ששת הלוחות ועליהן שמות אוניות המעפילים
קובץ:London Sqaure color.jpg|כיכר לונדון
קובץ:Londino030.jpg|הכיכר מרחוב הירקון


## ראו גם
* חוף תל אביב

## קישורים חיצוניים

* 
## הערות שוליים

לונדון
קטגוריה:רחוב הירקון
קטגוריה:ההעפלה: מוזיאונים ואנדרטאות
חוכמת הבייגלה (סרט)

**חוכמת הבייגלה** הוא סרט קולנוע ישראלי משנת 2002 בהפקתו ובבימויו של אילן הייטנר, אותו ביסס על ספרו רב המכר "חוכמת הבייגלה", אולם עם שינויים מהספר המקורי.

## הפקה
אחרי הצלחת הספר "חוכמת הבייגלה" (שמכר עד אז 100,000 עותקים) אילן הייטנר החליט ללמוד קולנוע בניו יורק. במהלך הלימודים רכש מצלמת Sony PD150, מצלמת DV קטנה וזולה, הפשוטה מבין המצלמות המקצועיות ואיתה צילם את התרגילים של לימודי הקולנוע. בסיום הלימודים החליט לכתוב תסריט שמבוסס על רב המכר שבינתיים תפס תאוצה.

הייטנר היה בטוח שכשיחזור לארץ יוכל למצוא משקיעים ולהפיק את הסרט שיעשה שינוי בקולנוע המקומי, אך אף משקיע לא היה מעוניין בשל חוסר הניסיון שלו בבימוי. בלית ברירה, גייס אילן הייטנר מהונו הפרטי 50,000 דולר שאיתם התכוון להפיק בעצמו את הסרט, כשהשחקנים מסכימים לקבל את שכרם בדיפר (לעבוד למעשה ללא תשלום עד שהסרט יניב רווחים).
בשל המחסור בתקציב, הוחלט שהסרט יצולם במצלמה שרכש הייטנר בניו יורק, החלטה לא שגרתית באותה תקופה של מעבר בין עולם הפילם לעידן הדיגיטלי, הסרט צולם בפורמט DVCAM ובסופו של דבר עבר Blowup – המרה מדיגיטל לסרט צילום.

גם במהלך ההפקה נתקל הייטנר בקשיים בשל חוסר הניסיון שלו בבימוי, מה שהוביל להתפטרותו של הצלם הראשי שהשאירה אותו לצלם בעצמו את שארית הסצנות. הייטנר מספר שבמהלך הצילומים שביצע בעצמו, רוב הסצנות נמחקו בשוגג או לא צולמו בכלל.

לאחר 18 ימי צילום, טס ליוון לערוך את הסרט אצל ג'ואל אלכסיס ("גט", "רביעיית רן", "חולה אהבה בשיכון ג'") ועם הראף קאט ניסה למכור את הסרט לגופי שידור בארץ.
בסופו של תהליך ארוך הסרט נקנה על ידי חברת "הוט" בעבור 250,000 דולר.
מהרווחים אילן הייטנר הצליח לשלם לצוות את שכרם.

קובץ:Wisdom Of The Pretzel beg7.jpg|יורם זקס ועלמה זק
קובץ:Wisdom Of The Pretzel BegHigh.jpg|לואל ומיטל טימסית
קובץ:Wisdom Of The Pretzel beigalepic2.jpg|לואל ואסנת חכים


## שחקנים

## פסקול הסרט
את "סוף הקיץ", שיר הנושא של הסרט, כתב מיכה שטרית, הלחינו וביצעו מיכה שטרית וברי סחרוף.

בנוסף, מופיעים בסרט השירים:

* I Try - מייסי גריי
* בוסה נובה קטן - רמי פורטיס ושלומי ברכה
* הולכת לאיבוד - דני שפרלינג
*נוסע לבד - רעש

## קישורים חיצוניים

* 
* "חוכמת הבייגלה" באתר "קרן הקולנוע הישראלי"
* "חוכמת הבייגלה" באתר חברת ההפקה "טרנספקס"

* ״חוכמת הבייגלה״, הסרט המלא לצפייה ללא תשלום באתר הארכיון ישראלי לסרטים - סינמטק ירושלים
*

## הערות שוליים

קטגוריה:סרטי 2002
קטגוריה:סרטי קומדיה רומנטית ישראליים
קטגוריה:סרטים ישראליים מבוססי ספרים
קטגוריה:תל אביב-יפו בקולנוע
קטגוריה:סרטים ישראליים משנת 2002
העמותה לחקר התמותה

"**העמותה לחקר התמותה**" הוא אלבום האולפן הרביעי של להקת הפופ רוק הישראלית משינה, אשר יצא לאור ב-5 באוגוסט 1990 על ידי חברת התקליטים CBS ישראל.

## הפקה
האלבום נוצר ברובו על ידי גיטריסט הלהקה שלומי ברכה, שכתב את שיריו תוך כשלושה חודשים. סולן הלהקה יובל בנאי האזין לסקיצות השירים והציע הערות ותיקונים, מה שהתבטא בקרדיט כתיבה משותף לבנאי ולברכה בחלק משירי האלבום. בנאי השתתף גם בהלחנת שיר אחד, "קאנטרי ג'ו". שירי האלבום הוקלטו בתוך כשבועיים, באולפני "המון". טכנאי ההקלטות היה יעקב מורנו, שמאז השתתף בהקלטת כל אלבומיה של הלהקה.

את עטיפת האלבום צילם ברי פרידלנדר, שצילם גם את ארבע עטיפות אלבומיה הראשונים של הלהקה. פרידלנדר צילם את התמונה עם עדשת סינמסקופ, שהעניקה לתמונה מראה של סרט מערבון. כשראה מתופף הלהקה איגי דיין את התמונה אמר עליה "הנה, זאת העמותה לחקר התמותה", וכך נבחר שם האלבום, כשם השיר הפותח אותו.

האלבום, שזכה לביקורות חיוביות, הניב להיטים כגון "אז למה לי פוליטיקה עכשיו", "העמותה לחקר התמותה", "מכונית", "הכוכבים דולקים על אש קטנה" ו"אחכה לך בשדות". זהו אלבומה האחרון של הלהקה שבו השתמשו חבריה בשירותי חברת הוצאה לאור מסחרית. לאחר אלבום זה הקימו את הלייבל "זברה תקליטים", בו יצאו שאר אלבומי הלהקה.

האלבום נמכר בכ-54,000 עותקים.

## שירי האלבום

### העמותה לחקר התמותה
השיר בא ללעוג לפוליטיקה של התקופה, ועל ריבוי הקמת העמותות אז.

### אז למה לי פוליטיקה עכשיו

בנובמבר 1989 נסע ברכה לבקר חברים בניו יורק ובסן פרנסיסקו שבארצות הברית, זמן קצר אחרי רעידת האדמה "לומה פריאטה" בסן פרנסיסקו. ביקור זה התבטא בשתי שורות בשיר,  ו. בשיר מוזכרים שני אירועים נוספים שהתרחשו ב-1989, תאונת רכבות במוסקבה שברוסיה ונפילת חומת ברלין.

זהו השיר הראשון שכתב ברכה עבור האלבום. ברכה כתב את השיר במקור באנגלית עם מילים שלא קשורות לגרסתן העברית. ברכה לא היה מרוצה מהתוצאה וכבר התכוון לוותר על השיר, אך בעידודו של סולן הלהקה יובל בנאי הקליטה הלהקה את השיר.

השיר דורג במקום השביעי במצעד הפזמונים העברי השנתי של רשת ג' לשנת תש"ן, והוא נחשב לאחד מלהיטיו הגדולים ביותר של האלבום.

### הכוכבים דולקים על אש קטנה

### אחכה לך בשדות

### מכונית
שורת השיר  נכתבה בעקבות התרגיל המסריח ונפילת ממשלת ישראל העשרים ושלוש במרץ 1990.

## רשימת השמעה
כל השירים נכתבו והולחנו על ידי שלומי ברכה, למעט היכן שצוין אחרת.

## משתתפים
*יובל בנאי - זמרה, קולות רקע
*שלומי ברכה - גיטרה, קולות רקע
*מייקל בנסון - גיטרה בס, קולות רקע
*איגי דיין - תופים, קולות רקע
*אבנר חודורוב - קלידים, סקסופון, קולות רקע

## סיבוב ההופעות

**העמותה לחקר התמותה** היה סיבוב הופעות של להקת הפופ-רוק הישראלית משינה, אשר החל ב-17 באוגוסט 1990 באמפיתיאטרון, עין הוד והסתיים ב-8 במרץ 1991 במרכז תרבות נוער וספורט, מעלות-תרשיחא.

### הופעות
זוהי רשימה חלקית של ההופעות שקידמו את האלבום.

## קישורים חיצוניים

*  אחכה לך בשדות, מתוך ערוץ המוזיקה של הטלוויזיה החינוכית הישראלית באתר YouTube
*  הספסל ההוא מול האגם, מתוך ערוץ המוזיקה של הטלוויזיה החינוכית הישראלית באתר YouTube

## הערות שוליים

קטגוריה:אלבומי משינה
קטגוריה:אלבומים בעברית
קטגוריה:אלבומי פלטינה בישראל
קטגוריה:אלבומי חברת CBS ישראל
קטגוריה:סיבובי הופעות מ-1990
קטגוריה:סיבובי הופעות מ-1991
קטגוריה:סיבובי הופעות בישראל
יירוט

**יֵרוט** היא פעולה שמטרתה שינוי מסלולו של עצם והטייתו מן הדרך.

השימוש העיקרי במושג "יירוט" הוא צבאי:
* יירוט של מטוס פירושו הפנייתו לנחיתה במקום שונה מזה שהתכוון אליו (כאשר מדובר במטוס אזרחי חשוד) או הפלתו (כאשר מדובר במטוס קרב). יירוט הנעשה בידי כלי טיס, ברוב המקרים יכלול רק ליווי לנחיתה של כלי הטיס המיורט בעוד יירוט באמצעות נ"מ משמעותו ירי להשמדת המטרה. יירוט של רחפן מסתמך על מערכות שונות של מניעת תקשורת בינו לבין המפעיל.
* יירוט של טיל או רקטה פירושו הפלתם או השמדתם בדרכם למטרתם. השיטה העיקרית ליירוט טילים היא באמצעות טיל נגד טילים, אך נעשו מאמצים לפיתוח כלי יירוט באמצעות נשק לייזר, למשל הנאוטילוס ומגן אור.
* יירוט של ספינת אויב נעשה באמצעות הטבעתה או באמצעות השתלטות עליה.
* יירוט מידע - השגת מידע הנמסר באמצעי קשר (בעבר מכתבים ושידורי רדיו וכיום בעיקר מידע המועבר באמצעים אלקטרוניים שונים) במסגרת איסוף מודיעין אותות (סיגינט), לא על ידי מי שנועד לו (במקרה זה היירוט אינו מונע מהתשדורת להגיע גם ליעדה).

## קישורים חיצוניים
* 	

קטגוריה:טקטיקה צבאית
קטגוריה:מילים יחידאיות בתנ"ך
טומי פורטימו

**טומי פורטימו** (בפינית: **Tommy Portimo**; נולד ב-5 בספטמבר 1981) הוא המתופף של להקת הפאוור מטאל הפינית סונטה ארקטיקה. 

## ביוגרפיה
פורטימו נולד בעיר קמי שבפינלנד, כמו שאר חברי הלהקה המקוריים, טוני קאקו ויאני לימטאיינן. בנוסף לתופים הוא מנגן גם על מצילה.
סטראטובריוס, נייטוויש וסנטנסד נחשבות ללהקות המשפיעות ביותר על המוזיקה שלו.

## קישורים חיצוניים

קטגוריה:מוזיקאים פינים
קטגוריה:מתופפים
קטגוריה:פינים שנולדו ב-1981
דגל נבדה

**[[דגל]] [[מדינות ארצות הברית|מדינת]] [[נבדה]]** הוא דגל כחול שבפינתו השמאלית העליונה נמצא כוכב, וסביבו רשום שם המדינה "נבדה". מעל הכוכב מצוי סרט ועליו רשום "נולדה בקרב" לציון צירופה של המדינה לאיחוד במהלך מלחמת האזרחים האמריקנית. מתחת לכוכב נמצאים שני ענפי מרווה ירוקים עם פרחים צהובים. המרווה היא הפרח המסמל את המדינה.

## היסטוריה
בשנת 1926 נערכה תחרות עיצוב שבה נבחר הדגל שעוצב על ידי לואיס שלבק השלישי. דגל זה שונה מעט על ידי בית המחוקקים של מדינת נבדה - הייתה מחלוקת בין הבית התחתון לבית העליון בדבר מיקום שמה של המדינה על הדגל, ורק לאחר שהושגה פשרה נחקק חוק בשנת 1929 עליו חתם המושל פרד ב. באלזאר הקובע את דגל המדינה.

בשנת 1989 התברר כי החוק שנחקק ונחתם על ידי המושל אינו משקף את הפשרה שהושגה בין שני בתי הנבחרים. בהתאם לפשרה נחקק ב-1991 חוק חדש הקובע כי שם המדינה יופיע מתחת לכוכב ומעל ענפי המרווה.

## קישורים חיצוניים

* 
* 

נבדה
קטגוריה:נבדה: סמלים
נבדה
נבדה
דגל רוד איילנד

**[[דגל]] [[רוד איילנד]]** (באנגלית: **Flag of Rhode Island**) הוא לבן ומורכב מעוגן זהוב המוקף בשלושה עשר כוכבים זהובים המסמלים את שלוש עשרה המושבות (רוד איילנד היא המושבה ה-13 לפי חוקת ארצות הברית). מתחת לעוגן ישנה רצועה כחולה הנושאת את מוטו המדינה: "Hope" (תקווה). דגל רוד איילנד אומץ רשמית בשנת 1897. הוא מתואר רבות עם מסגרת זהובה מעבר לשלושת הקצוות החופשיים (שלא נמצאים בצד התורן).

הדגל מלבני ובעל יחס אורך/גובה של 29:33.

## קישורים חיצוניים

*
* 

רוד איילנד
קטגוריה:רוד איילנד: סמלים
סמל נבדה

**[[סמל]] [[מדינות ארצות הברית|מדינת]] [[נבדה]]** או **החותם הגדול של מדינת נבדה** מושפע מהסמל של טריטוריית נבדה שקדמה למדינה.

בשנת 1864, עת שהחלו ההכנות להפוך את הטריטוריה למדינה דנו גם בשאלת סמל המדינה הרשמי. ב-31 באוקטובר 1864 הצטרפה הטריטוריה כמדינה לארצות הברית.

ב-24 בפברואר 1866 הוחלט להחליף את מוטו המדינה מ-"Volens et Potens" ל-"כולנו למען מדינתנו" ("All for Our Country"), וכן, הוחלט על סמל המדינה המייצג את משאביה הכלכליים של המדינה - הסמל מציג כורה הגורר קרונית מלאה עפרות כסף ממכרה החצוב בתוך הר ברקע הסמל.

התפתחות התחבורה והתקשורת במדינה מסומלים על ידי רכבת הקיטור החוצה את הסמל ועמודי הטלגרף ברקע הסמל. ענף החקלאות מיוצג באמצעות אלומת דגן, מגל ומחרשה בחזית הסמל. יופייה הטבעי של המדינה מיוצג על ידי השמש הזורחת על פסגת הר מושלג. 36 הכוכבים המקיפים את המעטפת הפנימית של הסמל מסמלים את היותה של נבדה המדינה ה-36 שהצטרפה לאיחוד.

מסביב לסמל מופיעה הכתובת: "החותם הגדול של מדינת נבדה" (באנגלית: "The Great Seal of the State of Nevada").

קטגוריה:נבדה: סמלים
נבדה
אוורו לנקסטר

[שמאל|ממוזער|250px|אוורו לנקסטר מטיל פצצות על [דואיסבורג, אוקטובר 1944]]
**אוורו לנקסטר** (באנגלית: **Avro Lancaster**) היה המפציץ העיקרי של חיל האוויר הבריטי במחצית השנייה של מלחמת העולם השנייה.

הלנקסטר היה מפציץ כבד ארבע-מנועי, בעל כושר נשיאת פצצות גבוה מאוד וטווח טיסה ארוך שכיסה את כל גרמניה. הוא הפציץ בעיקר בלילות, והיה מצויד, בנוסף לפצצות, גם בשמונה מקלעים בשלושה צריחים (קדמי, אחורי, גב). תא הפצצות הארוך אפשר למפציץ לשאת חימוש כבד ביותר. במטוס היו 7 אנשי צוות.

חברת אוורו ייצרה 7,377 מפציצי לנקסטר, שביצעו כ-156,000 גיחות הפצצה נגד גרמניה הנאצית, בהן אבדו כמעט חצי מהם, יחד עם מעל 21,000 אנשי צוות אוויר.

הגיחה המבצעית הראשונה של הלנקסטר הייתה הנחת מוקשים בים הצפוני במרץ 1942. בין המבצעים המפורסמים ניתן למנות את הפצצת סכרי הרוהר (להלן) וטיבוע הטירפיץ.

היום יש בעולם 17 מפציצי לנקסטר, שניים מהם כשירים לטיסה.

## פורצי הסכרים

הלנקסטר היה המפציץ שהוסב לנשיאת והטלת "הפצצה המקפצת" שכוונה לפצח את הסכרים הגרמניים. לאחר שהתברר בניסויים שפצצה הצמודה לבסיסו של סכר כאשר היא מוקפת מים גורמת הרבה יותר נזק מאשר פצצה המתפוצצת באוויר הפתוח, נשלחה בלילה של 16 במאי 1943 טייסת של מפציצי לנקסטר בפיקודו של מפקד כנף גאי גיבסון, שמטוסיה הוסבו במיוחד לשאת את הפצצה ולסבסב אותה (היא הוטלה כדרך שמקפיצים כדור על המים), לתקוף סכרים בגרמניה. באותו לילה נפרצו שניים מתוך שלושת הסכרים שהותקפו, ונגרם נזק גדול לתעשייה הגרמנית, כולל הצפות של עמק התעשייה הגרמני.

אל המשימה יצאו 19 מפציצים (8 מתוכם לא שבו) מטייסת 617 של חיל האוויר המלכותי הבריטי, טייסת מובחרת שהוקמה במיוחד למשימה זו. צוותי האוויר שלה אומנו במיוחד למשימה, שכללה טיסת לילה נמוכה ויעף הפצצה מגובה נמוך ביותר תוך שימוש בכוונת הפצצה מיוחדת ומד גובה מיוחד, שפותחו במיוחד להפצצה הזאת.

## ראו גם
* היעלמות מפציץ הלנקסטר בים התיכון

## לקריאה נוספת
*גאי גיבסון, **חוף האויב מנגד**, תרגום: שולמית חן; הוצאת מערכות.

## קישורים חיצוניים

* שאלות ותשובות אודות הלנקסטר (אנג') באתר forces

קטגוריה:מפציצים מתוצרת בריטניה
קטגוריה:מטוסים בריטיים במלחמת העולם השנייה
קטגוריה:ההפצצות האסטרטגיות במלחמת העולם השנייה
לנקסטר
סמל גינאה המשוונית

**[[סמל]] [[גינאה המשוונית]]** הוצג לראשונה ב-21 באוגוסט 1979. הסמל מורכב ממגן ובתוכו עץ המנגרובה. מתחת למגן מופיע המוטו הלאומי "Unidad, Paz, Justicia" ("אחדות, שלום, צדק" בספרדית), ומעליו מופיעים שישה כוכבים משושים  צהובים.

## ראו גם

## קישורים חיצוניים

קטגוריה:גינאה המשוונית: סמלים לאומיים
גינאה המשוונית

גינאה המשוונית
תכונת ארכימדס

ממוזער|250px|אם מניחים עותקים של קטע קצר בזה אחר זה, בסופו של דבר אפשר יהיה לעבור קטע אחר הארוך ממנו
[ממוזער|250px|התכונה קרויה על שם [ארכימדס.]]

במתמטיקה, **תכונת ארכימדס** היא תכונה של מבנה אלגברי סדור, כמו חבורה סדורה או שדה סדור: המבנה מקיים את תכונת ארכימדס אם קבוצת המספרים הטבעיים הנמצאת בו אינה חסומה: לכל איבר x יש מספר טבעי n הגדול ממנו. במילים אחרות, מספר השייך למבנה אינו יכול להיות גדול מכל המספרים הטבעיים - 'גדול עד אינסוף'; בדרך כלל נובע מכך גם שמספר חיובי השייך למבנה אינו יכול להיות 'קטן עד אינסוף'. שדה המקיים תכונה זו נקרא **[[שדה ארכימדי]]**. לדוגמה, השדה הרציונלי והשדה הממשי הם ארכימדיים, בעוד ששדה הפונקציות הרציונליות \ \mathbb{R}(x), הסדור כך ש-x נעשה אינפיניטסימל, אינו ארכימדי. 

התכונה קרויה על שם ארכימדס מסירקוזה, שקבע בתור ההנחה החמישית בספרו על הכדור והגליל שניתן להשוות כל שני קטעים ממשיים: אם מניחים עותקים של הקטע הקצר בזה אחר זה, בסופו של דבר אפשר יהיה לעבור את הקטע הארוך. התכונה מופיעה בספר הרביעי מספרי ה"יסודות" של אוקלידס. בניסוח מודרני, זוהי בדיוק תכונת הארכימדיות של השדה הממשי.

תכונת ארכימדס מופיעה בהקשר אחר, של הערכות מוחלטות, ושם יש לה מובן שונה (אם כי קרוב ברוחו למובן המוצג כאן).

## ראו גם
*הוכחת ארכימדיות המספרים הטבעיים

## קישורים חיצוניים

## הערות שוליים

קטגוריה:אלגברה
קטגוריה:ארכימדס
נחל אוג

שמאל|ממוזער|250px|חלקו הצפוני של ים המלח. בתחתית התמונה נראה ערוץ הנחל היבש בין מטעי דקלים.
**נַחַל אוֹג** הוא נחל בצפון מדבר יהודה, והצפוני בנחלי מערב ים המלח. מוצאו בהר הצופים והוא נשפך לים המלח בסמיכות לקיבוץ קליה.

## על הנחל
נחל אוג הוא נחל שטפוני בצפון מדבר יהודה. מוצאו של הנחל בצפון מערב הר הצופים, בסמוך למחלף שער מזרח ולקו פרשת המים, בעמק שבין הגבעה הצרפתית למחנה הפליטים שועפאט. תוואי הנחל חוצץ בהמשכו בין הר הצופים לבין ענאתא. מוצאו של הנחל הוא בגובה של 750 מטר מעל פני הים, והוא יורד בתלילות אל ים המלח, בגובה של -401 מטר מתחת לפני הים. תלילותו של הנחל מביאה לכך שבעונת החורף השיטפונות בנחל חזקים במיוחד, והוא סחף עמו בעבר שוליים מכביש 90. הנחל סוחף עמו בוץ רב ולעיתים בזמן שיטפון ניתן לראות שובל בוץ באורך של מאות מטרים בתוך ים המלח. בקצה הנחל הוקם מאגר מים שאוצר את מי השיטפונות המשמש את אלמוג. בכביש להורקניה ישנו גשר מעל נחל אוג. "רודפי שיטפונות", שבאים לחזות בשיטפונות מי הגשמים מהרי ירושלים, נוהגים לצפות בשיטפון מעל גשר זה.

החלק המתויר של הנחל הוא קטע קניוני קצר ומאתגר הכולל בתוכו סולמות מתכת, יתדות מחוברות כמדרגות, וחבלים לעזר בירידה. כשלאחריו נפתח הקניון מרוחב של כמטר לרוחב 40 מטר ואף יותר.

לאורך השנים התיישבו סמוך לנחל נזירים אשר הקימו בו מבנים, חפרו בורות מים ואכלסו מערות. בתקופה הביזנטית, הקימו הנזירים אותימיוס ותיאוקטיסטוס, דמויות מפתח בתנועת הנזירות במדבר יהודה, מנזר מסוג קוינוביון בנחל אוג. אותימיוס המשיך באורח חייו כמתבודד ותיאוקטיסטוס הפך לאב המנזר שאף נקרא על שמו.

הנחל עובר בסמוך גם לנבי מוסא.

הנחל נקרא בערבית ואדי מֻכַלִכּ בחלקו העליון, וואדי אל עָסְלה ווואדי דָבָּר בחלקו התחתון - אולי קשור לדִבְרָה המוזכרת בתנ"ך בגבול נחלת שבט יהודה (יהושע ט"ו פסוק ז'). שמו העברי של הנחל נגזר משמו של הצמח "אוג קוצני", שיח קוצני הגדל באזור הנחל ובמדבר יהודה כולו.

## גלריית תמונות

קובץ:Wadi Og Ladders.jpeg|סולם במפל בנחל אוג
קובץ:Og22.jpg|סולם במפל בנחל אוג
קובץ:Og44.jpg|התחתרות הנחל במסלע החוואר
קובץ:Og55.jpg|נחל אוג תחתון
קובץ:FloodsNOg1 ST 09.JPG|הגל הראשון של מי השיטפון בנחל אוג
קובץ:FloodsNOg3 ST 09.JPG|חלקו התחתון של הנחל בזמן שיטפון וברקע ים המלח
קובץ:שיח אוג קוצני בנחל אוג.JPG|שיח אוג קוצני בחלקו העליון (מערבי) של הנחל
קובץ:WaterinOgRiver2518.JPG|מים בנחל

## קישורים חיצוניים

*מסלול טיול מעגלי נחל אוג - מתוך הבלוג check in/out.
*שמורת נחל אוג - אתר "טבע ונופים בישראל"
* בעקבות אוצרות המדבר והאשלים, רשות הטבע והגנים
* תמונות בבלוג של "הצב נחש"
* יואב קווה, שיחה עם ציפורים בנחל נחל אוג תחתון, שבילים
* , מבט מן האוויר (החל מדקה 0:38) מבית היוצר של אבי הרטמן באתר מבט על

קטגוריה:מדבר יהודה: שמורות טבע
קטגוריה:יהודה ושומרון
קטגוריה:נחלי ישראל הנשפכים לים המלח
קטגוריה:מדבר יהודה: נחלים
סמל אוקראינה

ב**[[סמל]] [[אוקראינה]]** מופיעים שני הצבעים המופיעים בדגל אוקראינה - מגן כחול וקלשון צהוב, סמל לשבטים הסלאביים העתיקים שחיו באוקראינה, מאוחר יותר שושלת רוריק של קייב-רוס אימצה אותו.

ימין|ממוזער|150px|סמל אוקראינה הגדול. לא בשימוש רשמי
בסמל הגדול, הלא רשמי, המגן נתמך על ידי אריה מוזהב עם כתר משמאל (סמל לבוב - סמל ללאומיות האוקראינית שמייצגת העיר), ובחור קוזאקי בלבוש מסורתי, אשר מחזיק ברובה מוסקט מימין. מעל המגן מופיע כתרו של ולדימיר הראשון, לייצוג ריבונות אוקראינה. בחלקה מוצגים שיבולי חיטה ופירות אדומים, לייצוג עושר.

## ראו גם

## קישורים חיצוניים

קטגוריה:אוקראינה: סמלים לאומיים
אוקראינה
אוקראינה
קינג קונג (סרט, 1933)

**קינג קונג** (באנגלית: **King Kong**) הוא סרט אמריקאי משנת 1933  שעוסק בקינג קונג - גורילת ענק בדיונית השוכנת באי ששמו "אי הגולגולת" שאליו הגיעו בני אדם.

## תקציר העלילה
עלילת הסרט הראשון מתרחשת בשנת 1933, בתקופת השפל הגדול בארצות הברית. במאי ומפיק חסר הצלחה בשם קרל דנהאם רוצה לעשות סרט אודות יחסיהם של חיית פרא ובת אנוש, כאשר הייחוד בו יהיה כי צילומיו ייערכו באי מסתורי, פרימיטיבי ולא מוכר. מפיקי הסרטים תחתם קרל עובד רוצים לבטל את המיזם השאפתני, אך קרל מגלה זאת ומתארגן להפלגה חפוזה לאי בטרם שיהיה ביכולתם לעצור אותו. הוא מגייס עמו את אן דארו, בדרנית מובטלת שהתיאטרון שבו עבדה פשט את הרגל, כדי שתשחק בסרט בתפקיד הראשי. הם עולים על ספינה של ציידי חיות פרא שקברניטה הוא ג'ק דריסקול, ומפליגים לאי הגולגולת, האי המסתורי שבו צילומי הסרט מתוכננים להיערך.

באי הם פוגשים בשבט של ילידים פרימיטיביים, הסוגדים לגורילת ענק בגובה של שמונה מטרים ושמה "קונג" ומנסים להרוג את אנשי המשלחת, אך ללא הצלחה, אולם מצליחים לחטוף את אן. הם מקריבים אותה קורבן לקונג, אך זה מתאהב בה ואינו פוגע בה. מעבר לכך, לאחר מכן, פוגשים אן וקונג בדינוזאורים השורצים באי, קונג מגן עליה מפניהם ומציל אותה.

במקביל, סגל הסרט והספינה מתארגן להציל את אן, ושולח צוות חיפוש אחריה במטרה להציל אותה מידי גורילת הענק המאיימת. הצוות נתקל בקשיים רבים בדרכו, ושלושה אנשים בלבד מתוכו מצליחים לשרוד - קרל דנהאם, ג'ק דריסקול וג'ימי (המלח הכי צעיר בצוות). מטרתו היחידה של ג'ק היא להציל את אן, בעוד שקרל חושב על ההזדמנות להרוויח מהפרשה כסף ולכסות את הפסדיו הכלכליים שנוצרו עקב סרטיו חסרי ההצלחה. הוא זומם ללכוד את הגורילה במטרה להציג אותה לקהל הרחב תמורת תשלום. ג'ק מצליח לחלץ את אן מידי קונג ויצורי הפרא של האי ומתפתח ביניהם רומן, אולם קונג לא מוכן לוותר על אן בה התאהב והוא ממהר למצוא אותה, כדי להשיבהּ לעצמו. כאשר הוא מגיע אל חופי האי, מחכה לו שם צוות הספינה במטרה ללכוד אותו ואחרי מאבק קשה חברי הצוות מצליחים להרדים אותו. לאחר הרדמתו חוזר צוות הספינה לכיוון ניו יורק, כשבידם קונג.

בניו יורק, הם כובלים את קונג באזיקי פלדה עבים בקרנגי-הול שבברודוויי. שם הם מציגים אותו לראווה לתושבי העיר תמורת תשלום. קונג יוצר התלהבות רבה בקרב האנשים, והבזקי המצלמות המתעדות את נוכחות היצור המלהיב גורמים לו לצאת מדעתו. הוא מתפרע ומצליח להשתחרר מהאזיקים, פורץ מהאולם ומתחיל להשתולל ברחבי ניו יורק.

לאחר שקונג מוצא את אן דארו ומבטיהם נפגשים, קונג מתרכך ונרגע. השלווה הקצרה נקטעת כאשר הצבא, שהוזעק בינתיים לעיר, מתחיל לירות על קונג בתותחים ומקלעים. קונג בורח מהם בעוד אן בידו ומטפס על גגות הבניינים כדי לצאת מטווח האש.

בסופו של דבר, קונג מטפס עם אן על בניין האמפייר סטייט, שם הוא מותקף על ידי מטוסי קרב דו-כנפיים. זוהי הסצנה המפורסמת ביותר בסרט והיא נחשבת לאחת מהסצנות הקלאסיות ביותר בהיסטוריה של הקולנוע. בסצנה, קונג נאבק במטוסים בכל כוחו ואף מצליח לרסק כמה מהם - אך למרות מאמצו הרב, בסופו של דבר המטוסים גוברים עליו ויורים בו למוות.

"זו היפה שהרגה את החיה", מסכם קרל דנהאם בסוף הסרט.

## ראו גם
* קינג קונג (דמות)
* קינג קונג (סרט, 2005)
* קונג: אי הגולגולת
* הפלא השמיני של העולם

## קישורים חיצוניים

* 

קטגוריה:סרטי פנטזיה
קטגוריה:סרטי הרפתקאות
קטגוריה:סרטי RKO
קטגוריה:סרטי מפלצות
קטגוריה:סרטי שחור-לבן אמריקאיים
קטגוריה:קינג קונג
קטגוריה:סרטים על קולנוע
קטגוריה:סרטי פולחן
קטגוריה:סרטים אמריקאיים משנת 1933
פרוור

[שמאל|ממוזער|250px|אזור פרוורי ב[סן חוזה (קליפורניה)|סן חוזה שבקליפורניה]]
**פרוור** (כך הכתיב הנכון על פי האקדמיה ללשון העברית; נכתב גם **פרבר**) הוא אזור מגורים גדול, הממוקם בפריפריית עיר או מטרופולין, כאשר רוב הגרים בו עובדים במרכז העיר.

מרבית האוכלוסייה שעוברת לפרוורים חדשים מורכבת, בשנים הראשונות, מזוגות צעירים עם ילדים שיצאו מהעיר הגדולה כדי לאפשר לילדיהם לגדול באזור שקט, שבו אפשר להשיג בית צמוד קרקע במחיר זול יותר.

## מאפיינים
*מגורים בצפיפות נמוכה המאפשרת איכות חיים כפרית
*הסתמכות גבוהה על רכב פרטי כאמצעי תחבורה
*ריחוק מהשפעתן של אוכלוסיות המתגוררות בשכונות מצוקה

## היסטוריה
פרוור, הוא מעבר אוכלוסייה מאזורים עירוניים מרכזיים לפרברים, וכתוצאה מכך היווצרות התפשטות (תת) עירונית. כתוצאה מתנועת משקי בית ועסקים אל מחוץ למרכזי הערים, צומחים אזורים עירוניים לוויינים בצפיפות נמוכה. תת-עירוניות קשורה ביחס הפוך לעיור (עיור), המציין מעבר אוכלוסייה מאזורים כפריים למרכזים עירוניים.

תושבים רבים של אזורי מטרופולין עובדים באזור העירוני המרכזי, אך חיים מחוצה לו, בקהילות לווייניות הנקראות פרברים, ונוסעים לעבודה ברכב או בתחבורה המוני. לאחרים יש הזדמנות לעבוד מהבית, עקב ההתקדמות הטכנולוגית. הפרבור מתרחש לעיתים קרובות במדינות מפותחות יותר מבחינה כלכלית. מאמינים שארצות הברית היא המדינה הראשונה שבה רוב האוכלוסייה חיה בפרברים ולא בערים או באזורים כפריים. המתנגדים בהכלת ההתפשטות העירונית טוענים כי ההתפשטות מובילה לריקבון עירוני ולריכוז של תושבים בעלי הכנסה נמוכה יותר בעיר הפנימית, בנוסף לפגיעה סביבתית.

הפרוורים תפסו תאוצה במאות ה-19 וה-20 כתוצאה משיפור בתשתיות הכבישים והרכבת, שהובילו לגידול במספר בני האדם שנוסעים למקום עבודתם. בהמשך, תהליכים כמו העיור, הצמיחה הכלכלית, גידול האוכלוסייה והשימוש הגדל ברכב פרטי הובילו להתפשטות הפרוורים, בתהליך שנקרא פִּרְווּר.

## התנגדות
בקרב ארגוני איכות סביבה כמו גם מתכנני תחבורה ומתכנני ערים רווחת התנגדות לפרווּר, בשל ההשלכות השליליות שיש לטענתם לצורת מגורים זו על תחומים כמו סביבה, תחבורה, שוויון, כלכלה, ובריאות הציבור. באופן כמעט ודאי, פריסת אוכלוסייה בצפיפות מגורים נמוכה של פרוור אינה מאפשרת הפעלת תחבורה ציבורית יעילה, בעיקר במדד של תדירות קווי הנסיעה, ולכן מעודדת עימה גם שימוש קבוע ברכב פרטי לצורכי יוממות.

## ראו גם
*גאוגרפיה עירונית ותכנון ערים ואזורים - מונחים
*פריפריה

## קישורים חיצוניים

* תיאור המונח
*מיכאל יעקובסון: זאב דרוקמן על הפרבר הישראלי, באתר 'חלון אחורי', בינואר 2024

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:גאוגרפיה עירונית
קטגוריה:תכנון עירוני
מוביל הרכב

**מוביל הרכב** (באנגלית: **Bandleader**) הוא מנהיג של קבוצת מוזיקאים. הביטוי מקובל בעיקר בהקשר של תזמורות מוזיקה לריקודים, תזמורות ביג בנד והרכבי ג'אז. לעיתים קרובות נקראת התזמורת או ההרכב בשמו של המוביל.

רוב מובילי ההרכבים מנגנים בהרכב שלהם, אך זהו תפקיד הדורש מגוון רחב של מיומנויות מעבר לנגינה ואמירה מוזיקלית:
* **ניהול אמנותי** - בחירה של היצירות שינגן ההרכב והנחיה כיצד לנגן אותם.
* **קידום ההרכב מבחינה מסחרית** - קביעת הופעות, ניהול משא ומתן, בחירת אולפני הקלטה.
* **הנהגה** - מוביל הרכב הוא בדרך כלל אדם כריזמטי, המסוגל להציע חזון מוזיקלי ולסחוף אחריו את הנגנים.

במקרים רבים המוביל אף מלחין או מעבד את המוזיקה, אך ישנם מובילים, כמו קאונט בייסי, שלא כתבו לתזמורתם כלל.
בהתאם לאופיו של המוביל, גודל ההרכב והצלחתו, תפקיד זה משתנה. לעיתים אחראי המוביל על כל פרט, מהלחנה ועיבוד, דרך קביעת חזרות ועד תשלום לנגנים, ולעיתים תפקידים אלה מתחלקים בין מספר בעלי מקצוע.

## קישורים חיצוניים

קטגוריה:מקצועות מוזיקליים
קטגוריה:ג'אז
פאול הייזה

**פאול הייזה** (בגרמנית: **Paul Johann Ludwig von Heyse**; 15 במרץ 1830 – 2 באפריל 1914) היה סופר, משורר, מחזאי, בלשן ומתרגם יהודי-גרמני, זוכה פרס נובל לספרות לשנת 1910.

## ביוגרפיה
הייזה נולד בברלין לאב פרופסור באוניברסיטה. סבו היה מדקדק נודע. הוא למד בלשנות קלאסית באוניברסיטת ברלין ובאוניברסיטת בון וסיים את לימודיו בשנת 1852. עבודת הסיום שלו הייתה מחקר על שירת פרובאנס, שעורר את התעניינותו של מקסימיליאן השני מלך בווריה, שהזמין אותו לחצרו במינכן.

יחד עם חברו, המשורר עמנואל גייבל פרסם בשנת 1852 את האוסף **שירים ספרדיים** ובשנת 1860 את **שירים איטלקיים** (שהולחנו מאוחר יותר על ידי הוגו וולף). במהלך שנות יצירתו פרסם למעלה מחמישים רומנים.

בשנת 1910, בגיל 80, הוענק לו פרס נובל לספרות על "אמנותו המושלמת והאידיאליסטית, שבאה לידי ביטוי בפעילות ממושכת וראויה לשבח בשטח השירה, הדרמה, הרומן וסיפורים קצרים בעלי שם עולמי". הוא גם קיבל תואר אצולה.

נפטר במינכן ב-1914.

## מספריו
* **העקשן**, הסיפור הראשון שכתב. נחשב ליצירתו הטובה ביותר.
* Franziska von Rimini 1850 **פרנצ'סקה מרימיני** 
* Spanisches Liederbuch 1852 **ספר השירים הספרדיים** 
* Novellen 1855 **נובלות** (כולל הסיפור "L'Arrabbiata" **המרוגזת**)
* Vier neue Novellen 1859 **ארבע נובלות חדשות** 
* Die Sabinerinnen 1859 **הסבינות** 
* Der Centaur 1860 **הקנטאור**
* Ludwig der Bayer 1862 **לודוויג הבווארי** 
* Andrea Delfin 1862 **אנדראה דלפין** 
* Meraner Novellen 1864 **שומרי כרם מראן**
* Der letzte Centaur 1870 **הקנטאור האחרון**
* Ein neues Novellenbuch 1871 **אסופת נובלות חדשה** 
* Gedichte 1872 **שירים** 
* Kinder der Welt 1873 **ילדי העולם** 
* Im Paradiese 1875 **בגן עדן** 
* Neue moralische Novellen 1878 **נובלות מורליסטיות חדשות** 
* Der Salamander 1879 **סלמנדרה**
* Das Ding an sich 1879 **הדבר עצמו** 
* Das Buch der Freudschaft 1883 **ספר הידידות** 
* Verse aus Italien 1889 **חרוזים מאיטליה** 
* Merlin 1892 **מרלין** 
* Melusine 1895 **מלוזינה** 
* Victoria Regia und andere Novellen 1906 **ויקטוריה רגיה ונובלות נוספות** 
* Gegen den Strom 1907 **נגד הזרם** 
* Die Geburt der Venus 1909 **לידתה של ונוס**

## ממחזותיו
* Colberg 1865 **קולברג**.
* Maria Maroni 1865 **מריה מרוני** (טרגדיה).
* Hadrian 1865 **אדריאן** (טרגדיה).
* Der Sohn des Vaters 1898 **בן אביו** (קומדיה).
* Maria von Magdala 1899 **מריה מגדלנה** שנאסר על ידי הצנזורה.

## קישורים חיצוניים

* 
* פאול הייזה, אנשי סגולה - יהודים זוכי פרס נובל, באתר בית התפוצות.
* 
* 
* 
* 

קטגוריה:זוכי פרס נובל לספרות
קטגוריה:מחזאים יהודים גרמנים
קטגוריה:משוררים יהודים גרמנים
קטגוריה:סופרים יהודים גרמנים
קטגוריה:מתרגמים יהודים גרמנים
קטגוריה:בלשנים ולשונאים יהודים גרמנים
קטגוריה:זוכי פרס נובל יהודים גרמנים
קטגוריה:בוגרי אוניברסיטת ברלין
קטגוריה:בוגרי אוניברסיטת בון
קטגוריה:ברלין: אישים
קטגוריה:מינכן: אישים 
קטגוריה:גרמנים שנולדו ב-1830
קטגוריה:גרמנים שנפטרו ב-1914